HR Službeni list Europske unije C 235/19

Objava zahtjeva za registraciju u skladu s člankom 50. stavkom 2. točkom (a) Uredbe Europskog parlamenta i Vijeća (EU) br. 1151/2012 o sustavima kvalitete za poljoprivredne i prehrambene proizvode

2013/C 235/07

Ovom se objavom dodjeljuje pravo protivljenja zahtjevu u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„PANE TOSCANO”

EZ br.: IT-PDO-0005-01016-18.07.2012

ZOZP ( ) ZOI ( X )

1. Naziv

„Pane Toscano”

2. Država članica ili treća država

Italija

3. Opis poljoprivrednog ili prehrambenog proizvoda

3.1. Vrsta proizvoda

Razred 2.4. Kruh, pecivo, kolači, slastice i drugi pekarski proizvodi.

3.2. Opis proizvoda na kojeg se odnosi naziv iz točke 1.

Zaštićena oznaka izvornosti „Pane Toscano” odnosi se na kruh dobiven tipičnom metodom proizvodnje koja se koristi u Toskani i koja predviđa isključivo korištenje starter tijesta (ili kiselog tijesta), vode i mekog brašna tipa „0” koje sadrži pšenične klice i proizvedeno je od vrste pšenice koja se uzgaja u području proizvodnje opisanom u točki 4.

ZOI „Pane Toscano” u trenutku stavljanja na tržište mora imati sljedeće karakteristike:

— Oblik i težina: štruca težine između 0,45 i 0,55 kg, romboidnog oblika, lokalnog naziva „filoncino”; štruca težine između 0,90 i 1,10 kg ili između 1,80 i 2,20 kg, pravokutnog oblika sa zaobljenim uglovima, lokalnog naziva „filone”,

— Debljina: između 5 i 10 cm,

— Kora: mrvljiva i hrskava, boje tamnog lješnjaka, bez sjaja,

— Sredina: bijele boje ili boje slonovače, s nepravilnim rupicama,

— Miris: prženi lješnjak,

— Okus: neutralan, tj. neslan i blago kiselkast,

— Vlaga: ne prelazi 30 % ukupne težine.

3.3. Sirovine (samo za obrađene proizvode)

Meko brašno tipa „0” koje sadrži pšenične klice i posjeduje sljedeće karakteristike proizvoda i tehnološke karakteristike:

Parametar Vrijednost W (Chopin) Između 160 i 230 P/L (indeks) Između 0,35 i 0,65 Apsorpcija H2O Veća od 54 % C:D (otpor po Brabenderu) Veći od 6’ Padajući broj Veći od 260

Brašna smiju imati vrijednost W(Chopin) veću od one navedene u tablici samo za pripremu starter tijesta.

Voda.

Prirodni kvasac ili starter tijesto, koje se sastoji od porcije tijesta korištenog za prethodnu pripremu kruha, skladišteni u odgovarajućim uvjetima prolaze postupan postupak fermentacije i kiseljenja. Ta porcija (po potrebi osvježenog) kiselog tijesta, zvana još i „starter tijesto” ili „starter”, uzrokuje dizanje novog tijesta kada je s njime pomiješana.

3.4. Hrana za životinje (samo za proizvode životinjskog podrijetla)

—

3.5. Posebni koraci u proizvodnji koji se moraju provesti u određenom zemljopisnom području

Uzgoj, žetva i skladištenje pšenice; prerada žita kako bi se dobilo brašno sa pšeničnim klicama.

Proizvodnja prirodnog kvasca ili startera, običnog ili liofiliziranog te održavanje zalihe kiselog tijesta za obnovu starter tijesta; priprema startera, dizanje tijesta i pečenje.

3.6. Posebna pravila koja se odnose na rezanje, ribanje, pakiranje itd.

„Pane Toscano” (ZOI) stavlja se na tržište čitav ili narezan, u pakiranjima za prehrambene proizvode. Rezanje i pakiranje, bilo čitavog ili narezanog kruha, mora se obavljati isključivo na mjestu proizvodnje. Te radnje moraju biti izvršene čim se kruh ohladi kako bi se sačuvala aroma ZOI „Pane Toscano” i izbjegla prekomjerna odstupanja sadržaja vlage čitavog proizvoda i površine kriški jer bi to izmijenilo organoleptička svojstva kruha. Proizvod se smije rezati i pakirati u kontroliranoj atmosferi.

Dozvoljena je i prodaja proizvoda bez pakiranja, uz uvjet da se kruh može identificirati kao ZOI putem oznake koja sadrži logotip zaštićenog naziva i ostale obavezne informacije, načinjene od materijala prikladnog za prehrambene proizvode i postavljene na kruh prije pečenja.

3.7. Posebna pravila koja se odnose na označivanje

Pakiranja moraju sadržavati sljedeće informacije:

— logotip zaštićenog naziva „Pane Toscano”,

— grafički simbol EU-a za ZOI, u skladu s odredbama Uredbe (EZ) 1898/2006, koji mora biti smješten u istom vidnom polju u kojem se nalazi i zaštićeni naziv „Pane Toscano”,

— naziv tvrtke ili trgovačkog društva i adresa ili sjedište samostalnog pekara i/ili pekarske zadruge,

— zabranjeno je dodavanje bilo kakvih drugih značajki koje nisu navedene u ovom Jedinstvenom dokumentu, uključujući pridjeve koji se odnose na tip, okus, upotrebu, odabir i slične pridjeve.

Međutim, dozvoljeno je:

— upotrebljavati oznake koje se odnose na tvrtke, nazive, trgovačka društva, privatne logotipe, konzorcije, pod uvjetom da ne sadrže pohvalne izraze koji bi mogli zavarati kupca. Te oznake smiju biti navedene na etiketi proizvoda pod uvjetom da njihove dimenzije ne budu veće od dimenzija zaštićenog naziva „Pane Toscano”,

— navoditi eventualne informacije za dobrobit kupca o upotrebi i organoleptičkim svojstvima ZOI „Pane Toscano” te povijesne i kulturološke reference.

Logotip ZOI „Pane Toscano” sastoji se od slike koja prikazuje obris regije Toskana.

4. Sažeta definicija zemljopisnog područja

Područje u kojem su dobiveni pšenica, brašno i kvasac te u kojem je proizveden i pakiran ZOI „Pane Toscano” obuhvaća čitavo administrativno područje regije Toskana.

5. Poveznica sa zemljopisnim područjem

5.1. Posebnosti zemljopisnog područja

Nadmorska visina područja proizvodnje ZOI „Pane Toscano” spušta se od unutrašnjosti prema moru i sa sjevera prema jugu. Područje je omeđeno planinama Apenina koje ga štite od nevremena s istoka, a posebice sjeveroistoka, dok je u potpunosti izloženo vjetrovima i padalinama sa zapada. S gledišta klimatologije, tijekom referentnog razdoblja za uzgoj pšenice, od studenog do srpnja, područje se odlikuje znatno drugačijim temperaturama i padalinama od svih susjednih područja (promatranih na regionalnoj razini). Klimatološki podaci (minimalna, srednja i maksimalna temperatura, ukupne padaline i ukupna insolacija) tijekom razdoblja 1981.–2010. otkrili su da su minimalne temperature najznačajniji čimbenici za parametre (W i P/L) korištenog brašna i da se, unatoč varijacijama unutar regije, područje jasno razlikuje od drugih. Na ovom se području meka pšenica uzgaja na velikim ravnicama (doline rijeka Arno i Tiber), no najviše na brdskim prostranstvima ili apeninskim visoravnima. Takva su staništa omogućila razvoj različitih lokalnih ekotipova pšenice, „predaka” od kojih su se izrodile mnoge vrste koje se danas uzgajaju upravo za brašno prikladno za proizvodnju ZOI „Pane Toscano”. Iste vrste uzgajane u drugim područjima, čak i područjima susjednim Toskani, ne odlikuju se istim komercijalnim i tehničkim parametrima potrebnim za proizvodnju ZOI „Pane Toscano”, što potvrđuje posebnost i utjecaj klimatskih uvjeta i genetskog nasljeđa. Reološke karakteristike brašna uzrokovane klimatskim uvjetima su stoga idealne za dizanje tijesta pomoću starter tijesta (kiselog tijesta) koje se mijesi i održava upotrebljivim od jedne pripreme kruha do druge zahvaljujući stručnosti obrade lokalnih pekara koji tijekom postupka proizvodnje znaju odrediti ispravnu dozu i vrijeme obrade koji su potrebni za postizanje ujednačene kvalitete proizvodnje.

5.2. Posebnost proizvoda

„Pane Toscano” (ZOI) karakterističan je zbog svoje trajnosti (koja je pokazatelj pravilnog dizanja tijesta) koja ga štiti od nastanka plijesni puno dulje od vrsta kruha kojima obiluje današnje tržište. Ističe se svojim organoleptičkim svojstvima: aromom prženih lješnjaka, „neutralnim” odnosno neslanim i blago kiselkastim okusom sredine, hrskavom korom i sredinom bijele boje ili boje slonovače, s nepravilnim rupicama. Ističe se i visokom hranjivom vrijednošću i lakom probavljivošću koje su posljedica upotrebe mješavine brašna s niskim udjelima glutena i s hranjivim vrijednostima pšeničnih klica (za razliku od današnje uobičajene prakse dodavanja pšeničnih klica tijekom obrade) te tradicionalnim izbjegavanjem korištenja soli tijekom pripreme.

5.3. Uzročno-posljedična veza između zemljopisnog područja i kakvoće ili značajki proizvoda (za ZOI) ili posebne kvalitete, ugleda ili drugih značajki proizvoda (za ZOZP)

Veza zemljopisnog područja, kakvoće i značajki proizvoda ZOI „Pane Toscano” neodvojiva je od dugotrajnog postupka obrade koji omogućuje starter tijestu da iz nesoljenog brašna sa pšeničnim klicama izdvoji one značajke koje tijekom pečenja kruhu daju karakterističan okus, izgled i trajnost.

Te značajke potječu iz stare metode pripreme kruha tradicionalne za Toskanu, u kojoj sol nije jedan od sastojaka i u kojoj se za dizanje tijesta koristi prirodni kvasac u obliku kiselog tijesta te meko brašno tipa „0” koje sadrži pšenične klice i potječe prvenstveno od biranih sorti pšenice koje se u Toskani uzgajaju od početka 20. stoljeća.

Nekorištenje soli za izradu ZOI „Pane Toscano” vjerojatno potječe iz 12. stoljeća, iz tipično toskanskog spora tadašnjih suparničkih gradova Firence i Pise.

Posebno je važno da starter od kiselog tijesta reagira s brašnima koja posjeduju značajke kakvoće pšenice navedene u točki 3.3. i koja su proizvedena u području definiranom u točki 4., tj. brašnima koja se odlikuju mekoćom, niskom vrijednošću W i srednjom vrijednošću P/L. Te karakteristike, statistički dokazane za vrste pšenice koje se uzgajaju u području proizvodnje ZOI „Pane Toscano”, a ne u okolnim područjima, potvrđuje i značajna klimatološka posebnost okoline koja utječe na genotip i to pogotovo minimalnim temperaturnim vrijednostima.

Vrste meke pšenice koje se danas uzgajaju za proizvodnju ovog kruha većinom potječu od sorti „predaka” koje su nastale na ravnicama Valdichiane početkom 20. stoljeća i koje su stoga neraskidivo povezane s okolinom u kojoj nastaje ZOI „Pane Toscano”.

Sljedeći važan čimbenik je da su pekari nastavili koristiti brašna proizvedena bez uklanjanja pšeničnih klica, što kruhu nesumnjivo pridaje veću hranjivu vrijednost.

Pšenične klice kojih danas, čini se, više uopće nema u brašnima od kojih se radi običan kruh, ne samo da pozitivno utječu na hranjivu vrijednost ZOI „Pane Toscano”, nego zahvaljujući tome što su bogate enzimima koji pomažu u razgradnji šećera, utječu i na postupke dizanja tijesta. Još jedan čimbenik koji karakterizira ovu proizvodnju je stručna upotreba kiselog tijesta, koje pekari dobivaju jednostavnim miješanjem vode i istog brašna koje se koristi za ZOI „Pane Toscano” što omogućuje mliječno-kiselu fermentaciju i stvaranje spojeva koji tijekom pečenja kruhu daju karakterističnu aromu i okus. Nekorištenje soli ne samo da utječe na postupke fermentacije nego daje i jedinstven okus ovom tipičnom proizvodu toskanske prehrane.

U ovom kontekstu, u kojem uzajamno djeluju različiti elementi, od presudne je važnosti umijeće pekara koje im, zahvaljujući njihovu temeljitom poznavanju parametara kakvoće koje svi moraju poštovati (od pripreme kiselog tijesta do pažljivog nadzora svih koraka dizanja i pečenja), omogućuje da stvore proizvod visoke hranjive vrijednosti i jedinstvenih karakteristika.

Uputa na objavljenu specifikaciju

(članak 5. stavak 7. Uredbe (EZ) br. 510/2006 (3))

Cijeli tekst specifikacije proizvoda dostupan je na web-mjestu:

http://www.politicheagricole.it/flex/cm/pages/ServeBLOB.php/L/IT/IDPagina/3335

ili

izravnim pristupom na početnu stranicu Ministarstva za poljoprivredu, prehrambenu i šumarsku politiku (http://www.politicheagricole.it), klikom na „Qualità e sicurezza” (u gornjem desnom kutu zaslona) i potom na „Disciplinari di Produzione all’esame dell’UE”.

(1) SL L 343, 14.12.2012., str. 1.

(2) Zamijenjena Uredbom (EU) br. 1151/2012.

(3) Vidi bilješku 2.